Diari Oficial de la Generalitat Valenciana


Sumari del DOGV 1114, del 25-07-1989 (1989/814647)

DECRET 114/1989, de 17 de juliol, del Consell de la Generalitat Valenciana, pel qual s'estableix i regula l'Oferta d'Ocupació de Personal adscrit a les Institucions Sanitàries del Servei Valencià de Salut.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1989/07/17/114/dof/vci/html**

### Dades del document

Número de DOGV
:   1114

Data del DOGV
:   25-07-1989

Secció del DOGV
:   DISPOSICIONS GENERALS

Número del document
:   1989/814647


Data del document
:   17-07-1989

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

Decret 114/1989, de 17 de juliol del Consell de la Generalitat Valenciana, pel qual s'estableix i regula l'Oferta d'Ocupació de Personal adscrit a les Institucions Sanitàries del Servei Valencià de Salut.  
La Resolució 168/ 11, de 21 d'abril de 1989, de les Corts Valencianes, aprovada per la Comissió de Política Social i Ocupació, sobre sol·licitud de convocatòria anual pel Consell de la Generalitat Valenciana d'una oferta pública de places vacants en el Servei Valencià de Salut, insta el Consell perquè, amb caràcter anual i dins el marc de les seues competències, convoque una oferta publica de places vacants existents en el Servei Valencià de Salut, tant del personal sanitari com del no sanitari.  
El Decret 71/1989, de 15 de maig, del Consell de la Generalitat Valenciana, sobre regulació dels òrgans de gestió del personal de la Conselleria de Sanitat i Consum i òrgans dependents, fixa la consideració de personal sanitari, per tal de regular les competències, quant a la gestió i resolució dels afers relatius al personal, de la Conselleria d'Administració Pública i de la Conselleria de Sanitat i Consum, atribuint a aquesta darrera la gestió del personal inclós en l'article primer de l'esmentada norma.  
Convé per tant, encara que s'evite la introducció de nous procediments de provisió de vacants de personal estatutari o sanitari i la modificació dels actualment existents, aspectes que haurà de resoldre amb caràcter bàsic el futur Estatut-Marc, donar resposta a la necessitat de racionalització i simplificació dels procediments de convocatòria i de gestió dels sistemes de provisió de vacants i de llocs de treball definits per les disposicions vigents, atenent el principi constitucional d'eficàcia que ha de presidir les actuacions de l'Administració Pública, perquè, amb estricta observància dels principis d'igualtat, mèrit i capacitat es puguen tramitar aquestes convocatòries de provisió de llocs de treball del Servei Valencià de Salut, amb la imprescindible agilitat i economia de mitjans que l'atenció sanitària demanda.  
Per això, a proposta del Conseller de Sanitat i Consum, i amb la prèvia deliberació del Consell de la Generalitat Valenciana, en sessió celebrada el dia 17 de juliol de 1989,  
DECRETE:  
Article primer  
D'acord amb la Llei de Pressuposts de la Generalitat Valenciana, el Conseller de Sanitat i Consum haurà de proposar al Consell de la Generalitat Valenciana, per a l'aprovació, l'Oferta anual d'Ocupació del Personal adscrit a les Institucions Sanitàries del Servei Valencià de Salut.  
Article segon  
S'entén per Oferta d'Ocupació de Personal adscrit a les Institucions Sanitàries del Servei Valencià de Salut, el conjunt de places dotades pressupostàriament objecte de les convocatòries que, al llarg de l'any, s'anuncien per a l'ingrés en llocs de treball subjectes a l'àmbit d'aplicació de l'article primer del Decret 71/1989, de 15 de maig, del Consell de la Generalitat Valenciana, sobre regulació dels òrgans de gestió de personal de la Conselleria de Sanitat i Consum i òrgans adscrits.  
Article tercer  
La publicació de l'Oferta obliga els òrgans competents a procedir, dins el termini dels tres mesos següents, a la convocatòria de les corresponents proves selectives d'accés.  
Article quart  
L'Oferta d'Ocupació de Personal adscrit a les Institucions Sanitàries del Servei Valencià de Salut inclourà les places vacants que propose la Conselleria de Sanitat i Consum i la gestió de les quals li corresponga, en virtut del que disposa l'article primer del Decret 71/1989, de 15 de maig, del Consell de la Generalitat Valenciana, sobre regulació dels òrgans de gestió del personal de la Conselleria de Sanitat i Consum i òrgans adscrits.  
Article cinqué  
Per efecte d'aquest Decret, tindran la consideració de vacants i, per tant, podran ser incloses en l'Oferta d'Ocupació de Personal adscrit a les Institucions Sanitàries del Servei Valencià de Salut, les places en què es produesquen el cessament del titular que l'exercia quan no hagen de ser amortitzades, les places de nova creació, aquelles al titular de les quals li haja estat concedida excedència que, segons la respectiva normativa d'aplicació, no comporte reserva de plaça i aquelles altres que es produesquen com a conseqüència de l'aplicació de la Llei 53/1984, de 26 de desembre, d'incompatibilitat del personal al servei de les Administracions Públiques i normes de desplegament.  
Article sisé  
Ateses les peculiars característiques del sistema de provisió de places mitjançant el concurs obert i permanent regulat en el denominat actualment Estatut de Personal Sanitari no Facultatiu de les Institucions Sanitàries del Seguretat Social, queden excloses de l'Oferta d'Ocupació de Personal adscrit a les Institucions Sanitàries del Servei Valencià de Salut les places vacants la provisió de les quals haurà de ser realitzada a través de l'esmentat sistema, que romandrà vigent.  
Article seté  
L'Oferta d'Ocupació de Personal adscrit a les Institucions Sanitàries del Servei Valencià de Salut especificarà el grup, la denominació i el nombre de les places convocades.  
Article vuité  
Les diverses convocatòries realitzades en desplegament de les corresponents Ofertes d'Ocupació de Personal adscrit a les Institucions Sanitàries del Servei Valencià de Salut es regiran per les bases que, en el termini dels tres mesos següents a la data d'entrada en vigor de la present disposició, seran aprovades per la Conselleria de Sanitat i Consum.  
DISPOSICIONS ADDICIONALS  
Primera  
Es declaren a amortitzar, a l'efecte del que preveuen l'article 50 de l'Estatut Jurídic del Personal Mèdic de la Seguretat Social i l'article 20 de l'Estatut de Personal Sanitari no Facultatiu de les Institucions Sanitàries de la Seguretat Social, quan no ho estiguessen ja per normativa anterior, les places corresponents a personal sanitari de les modalitats de metge general de zona, pediatra-puericultor de zona, especialista no jerarquitzat, metge ajudant d'equip quirúrgic i mèdico-quirúrgic i practicant-ajudant tècnic sanitari de zona. No obstant això, aquesta declaració, que posa fi a qualsevol modalitat de provisió definitiva d'aquestes places, el Servei Valencià de Salut, podrà mantenir personal temporal en les vacants existents fins l'efectiva engegada dels serveis jerarquitzats i Equips d'Atenció Primària corresponents.  
Segona  
Es faculta el Conseller de Sanitat i Consum a amortitzar les places de personal sanitari de les modalitats de metge de servei ordinari d'urgència, practicant-ajudant tècnic sanitari de servei ordinari d'urgència, ajudant tècnic sanitari o diplomat en infermeria d'Institucions Sanitàries Obertes i Auxiliar d'infermeria d'Institucions Sanitàries Obertes.  
L'esmentada amortització finalitzarà qualsevol modalitat de provisió definitiva de vacants de tal personal en les places que en són objecte. No obstant això, el Servei Valencià de Salut podrà mantenir personal temporal en les vacants existents fins l'efectiva posada en funcionament de l'Equip d'Atenció Primària corresponent.  
DISPOSICIO TRANSITORIA  
L'Oferta d'Ocupació de Personal adscrit a les Institucions Sanitàries del Servei Valencià de Salut de 1989 inclourà exclusivament les vacants proposades per la Conselleria de Sanitat i Consum d'aquelles modalitats que no hagen estat objecte de convocatòria en el present exercici.  
Les convocatòries que es troben en desplegament continuaran regint-se per la normativa a l'empara de la qual s'hi gen realitzat.  
DISPOSICIO DEROGATORIA  
Queden derogades les normes d'igual o inferior rang que s'oposen al que preceptua aquest Decret.  
DISPOSICIONS FINALS  
Primera  
S'autoritza al Conseller de Sanitat i Consum per a dictar les normes i adoptar les mesures necessàries per a l'aplicació i el desplegament d'aquest Decret.  
Segona  
Aquest Decret entrarà en vigor l'endemà de la seua publicació al Diari Oficial de la Generalitat Valenciana.  
València, 17 de juliol de 1989.  
El President de la Generalitat,  
JOAN LERMA I BLASCO  
El Conseller de Sanitat i Consum,  
JOAQUIN COLOMER SALA


Còpia Permalink ELI